Die suksesvolle Feestelike Frankryk het Fransgesinde lesers gaande gehad met stories en smaaklike resepte uit die Franse platteland. Uit La Creuzette se nuwe somerkombuis vloei daar nou ’n magdom kulinêre heerlikhede wat elke kosliefhebber se mond sal laat water. Buiten die bykans 90 nuwe resepte wat die skrywers in vyf seisoene verdeel (ja vyf!) is daar ’n Kroekboek bygevoeg waarin die twee gashere hul maklike kortpadresepte en wenke met lesers deel – hoe om in die kombuis te kul en te konkel as die kalf in die put is. Hier word elke maaltyd ’n feesmaal.